
______________________________________________________________________________

	клинички центар србије

	

	БЕОГРАД 

	ул. Пастерова бр. 2


Поштовани,

Заштитнику грађана се током 2018. године обратио ... синдикат Клиничког центра Србије, притужбом која се односила првенствено на услове рада спремача запослених на Поликлиници Клиничког центра Србије. Притужбом је указано на њихов незавидан положај, недовољан број, изгарање на послу итд. Како се притужба односила и на рад Инспектората за рад, Заштитник грађана покренуо је најпре поступак контроле законитости и правилности рада тог органа.

Имајући у виду да вам је предметна проблематика засигурно позната, овде нећемо прецизније преносити наводе притужбе нити описивати ток поступка који је водила инспекција рада, будући да сте у њему непосредно учествовали као надзирани субјект и да су вам закључци познати.

Разлог обраћања Заштитника грађана вашој установи у овом тренутку је не само питање овог конкретног случаја и потребе за добијањем вашег изјашњења у односу на наводе притужбе о недовољном броју радно ангажованих спремача на Поликлиници КЦС, а што последично доводи до угрожавања безбедности и здравља на раду тих запослених, већ и најновији штрајк упозорења чланова овог синдиката, одржан, према информацијама доступним у средствима јавног информисања, 24. 12. 2019. године.
Имајући у виду наведено, молимо вас да, у складу са чланом 21. Закона о Заштитнику грађана („Сл. гласник РС“, бр. 79/05 и 54/07), у року од 21 дан од дана пријема овог дописа, обавестите Заштитника грађана о свим релевантним чињеницама и информацијама везаним најпре за предмет притужбе ... синдиката КЦС и наводе који се односе на недовољан број радно ангажованих спремача на Поликлиници КЦС. Ову прилику бисмо искористили да напоменемо да је Заштитник грађана апсолутно свестан законских ограничења када је у питању додатно радно ангажовање у КЦС, али не налази да то може бити једини или оправдавајући разлог за дугогодишњу немогућност проналажења адекватног модалитета решења за запослене у Поликлиници КЦС који су радно ангажовани на пословима спремача, а у циљу заштите њихових права на здраве и безбедне услове за рад, као и у циљу спречавања и онемогућавања евентуалних повреда гарантованих права запослених. 

Поред наведеног, Заштитник грађана искористио би ову прилику да затражи и ваше изјашњење о поменутом штрајку упозорења овог синдиката, о наводима и захтевима који су изнети, а са којима је јавност имала прилике да се упозна у многобројним новинским текстовима, које, како сматрамо, на овом месту није неопходно да цитирамо. 
Након пријема траженог изјашњења, Заштитник грађана одлучиће о даљем току поступка, о чему ћете бити обавештени. 

	В.Д. ПОМОЋНИКА ГЕНЕРАЛНОГ СЕКРЕТАРА

